»Synes du, at de lugter? Altså, jeg kan slet ikke lugte dem. Ikke længere. Men jeg har jo også kravlet rundt på de hvaler længe nu«.

Abdi Hedayat er konservator, og han hopper vant henover rækken af glatte kæmpeknogler, der ligger i nummerorden på gulvet i et af hans arbejdslokaler på Zoologisk Museum.

Fra loftet hænger kraniet af den ene af to kaskelothvaler, der en weekend i februar skyllede op på stranden ved Henne på den jyske vestkyst. I hvert fald den ene var stadig i live, da den endte på stranden.